methodologies – Education In Pakistan
Tag: methodologies	UVAS Workshop on Data Analysis Methodologies from 04 – 10 March, 2014. 2014 in die Glashuis | Binne die Glashuis
2014 in die Glashuis
2014 was ŉ snaakse jaar. Nie omdat ek met my stand-up comedy show begin het nie, maar meer in die lewensbeginsels wat ek geleer het. Ek het geleer dat daar humor is in pyn en seer. Maar ons kan slegs daardie humor raak sien, wanneer ons ophou onsself jammer kry. Solank soos wat ons die pyn en seer styf vas hou, sal daar geen lig aan die einde van die tonnel wees nie.
Ja, die meeste van die pyn en seer wat oor ons pad kom het ons nie voor gevra nie, of is eens ons skuld nie. Dit was sonder permissie op ons af geboelie. En as ons daardie pyn en seer gaan toelaat om in ons harte te bly, verander ons in die emosionele boelie wat onsself onderhou.
Lig jou kop op.
Dit is nie die einde van die wêreld nie.
Die Mayans was verkeerd, ons almal lewe nog. (Dis seker die laaste jaar wat ek daai grappie kan maak.)
Jou pyn en seer gaan jou altyd laat voel dat JY die belangrikste persoon in die wêreld is.
Dis dalk hoekom ons almal ander mense ook so seer kan maak, want ons glo (vanuit ons eie pyn en seer dat EK die belangrikste persoon is.)
Daar is verligting in die besefwording dat EK nie die belangrikste persoon is nie. En sodra ek dit besef raak my pyn en seer nie meer my kruis om te dra nie, want ek sien dat elke mens op die aarde loop met ŉ kruis op hulle rug.
As jy die vermoë kan ontwikkel om vir jouself te kan begin lag en toelaat dat jou pyn en seer jou hart nie verbitter nie, dan, moontlik, sal die vreugde van die Here weer vir jou krag gee.
ŉ Ander snaakse ding wat ek hierdie jaar geleer het, is dat as God ŉ God is wat deure oopmaak, moet Hy tog ook ŉ God wees wat deure toemaak. Of glo ons dat God in ŉ grot gebore was? Maar dit is tog wat ons glo. God sal net goeie dinge oor my lewe bring en al die teenstand wat ek kry is van die duiwel af. Nie waar nie? Soms sê die Here ook nee, vir geen rede wat ons ooit sal kan verstaan nie. En om daarteen te skop en skreeu, los jou net moeg en hees. Daarom het ek hierdie jaar oorgegee aan die God wat deure oopmaak asook toe slaan in jou gesig.
Ek het ook geleer die belangrikheid om dinge te hoor wat jy nie wil hoor of hou van om te hoor nie. Moenie wegskram van sulke ongemak nie. Sit en leer.
Die volgende 2014 openbaring is dalk nie heeltemal ŉ nuwe openbaring vir my nie. Ek was al vir baie lank bewus van die feit dat wat ek doen as ŉ Bybel en Seksualiteitskenner sommige mense omkrap. Maar blykbaar het ek hierdie jaar te ver gegaan. Was dit die pink stilletos of was dit die blou-ballas? Ek weet nie. Ek het geleer dat daar mense is (3 is ‘mense’, 2 is ‘hulle’ en 1 is jou skoonma!) wie dit hulle absolute lewenstaak gemaak het om my loopbaan en reputasie te vernietig. (Ek moet bieg. My skoonma is awesome. En ek sê dit nie net omdat ek weet sy my blog lees nie, ek bedoel dit regtig.)
Ek weet ons land het ŉ te kort aan werk en ek is absoluut vir werkskepping, maar regtig. Anti-Timothy lui net nie lekker op jou besigheidskaartjie nie. Wat gaan gebeur as ek oorsee genooi word om daar my show te gaan doen. Word daai mense dan Internasionale Anti-Timothy’s?
Ek gaan toe na die Here toe met hierdie bedroefdheid in my om vir advies te vra, hoe het Hy sulke Anti-Christene gehanteer? Hy het my dadelik geantwoord.
“Ek het gesterf.”
En so moet ek en jy ook maak elke keer in onsself sterf en ons ego’s en reputasies neerlê, want ongelukkig is daar net te veel mense op die aarde en statisties sal daar wel ŉ presentasie van mense wees wat Anti-jy is.
Nee wat, ek het hierdie jaar besef dis ŉ mors van tyd om jou reputasie te beskerm, want mense gaan in elk geval hulle eie afleidings maak van jou. Ek spandeer eerder my energie om vir die mense wie naby genoeg aan my is en wie my wil leer ken, om vir hulle my karakter te wys.
En laaste, maar seker vir my die mees diepgaande openbaring wat ek in 2014 geleer het, is die belangrikheid om vir ander mense hulle waardigheid te gee. ‘Dignity’, is wanneer ons die mooi in mense raak sien en tot dit spreek en nie afgesit word of hulle afskryf oor ŉ swak keuse of ongewenste uitkoms nie. Want is ons nie tog almal in God se beeld geskape nie? Gaan soek lank genoeg, grou diep genoeg en jy sal hulle goddelike “spark” vind. ‘Dignity’n is hoe jy teenoor daardie “spark” optree, en dit in die persoon uitroep.
En as jy lank genoeg gewag het en jy vind absoluut geen goddelike “spark” in die persoon nie, dryf die demoon uit en soek van vooraf.
Vind die humor in jou tragedie.
Aanvaar wanneer God ŉ deur in jou gesig toe slaan.
Gaan rustig op daai reputasie van jou, werk eerder aan jou karakter.
En bowenal, behandel mekaar met waardigheid.
Geseënde Nuwejaar vir julle almal.
Published: Desember 29, 2014
Filed Under: Gedagtes, Gevoelens
4 Kommentaar to “2014 in die Glashuis”
Desember 29, 2014 om 1:48 nm
Thanks Timothy! Goeies. Voorspoed vir 2015! Groete, Sarel
Januarie 1, 2015 om 1:46 nm
Tim, ek het jou baie lank terug leer ken toe jou Pa so paar keer by ons gemeente in Louis Trichardt kom bedien het (en ons albei ‘n liefde vir rekenaar speletjies gedeel het). Ek het in die jaar jou weer op Facebook ontdek en vind ontsaglike waarde in jou skrywe.
Ek vind dit interessant hoe konstant Sy waarheid bly maak nie saak in wat se verpakking dit afgelewer word nie. Hou aan met wat jy doen en bly ons almal uitdaag met jou vrae. Ek sou net bekommer as dit nie mense se huidige manier van dink ‘challenge’ nie. Persoonlik dink ek Suid Afrika kan doen met nog meer van dit. Nuwe jaars groete vir jou en jou gesin!
Januarie 5, 2015 om 1:04 nm
ek like nogal die prentjie, en ja kry ook nogal die toe deur boodskap …en dis hoekom ek die jaar ‘n tatoo gaan kry …hie hie hie
Januarie 5, 2015 om 1:05 nm
Happy New Year vir jou Timothy Kieswetter